FI Euroopan unionin virallinen lehti CE 78/36

(2004/C 78 E/0036)

KIRJALLINEN KYSYMYS E-1550/03

esittäjä(t): Erik Meijer (GUE/NGL) komissiolle

(7. toukokuuta 2003)

Aihe: Puolan tiedotusvälineiden omistajavaihdoksen yhteydessä tehtyjen pääomasiirtojen riittämätön valvonta ja Puolan mahdollinen suosiminen uutena EU:n jäsenvaltiona

1. Onko Puolan hallitus pyytänyt rahoitusta eräältä päivälehdeltä lupaamalla tehdä lakimuutoksen, jolla helpotetaan päivälehden mahdollisuutta ottaa haltuunsa televisioyrityksiä?

2. Onko kysymyksessä 1 mainittu rahoitus myönnetty Puolan valtionkassaan, josta sitä voidaan käyttää hallituksen ja parlamentin määräämiin tarkoituksiin ja jota voidaan seurata hallituksen talousarviossa ja varainhoitovuoden tilinpäätöksessä, vai päätyivätkö nämä varat yksityishenkilöille ja/tai järjestöille, joita kansalaiset eivät tunne?

3. Jos on toimittu vastoin Puolan lainsäädäntöä, käsitelläänkö asiaa tuomioistuimessa, vai onko poliisin poliittisen paineen vuoksi rajoitettava kuulusteluja ja tutkimuksia, jonka vuoksi asian käsittelystä luovutaan todisteiden puuttuessa?

4. Komission jäsen Günter Verheugen korosti 10. huhtikuuta 2003 alankomaalaisessa tv-ohjelmassa ”Spel zonder grenzen” (KRO-kanava) Puolan suurta asukasmäärää samanaikaisesti vuonna 2004 yhteisöön liittyvään muuhun yhdeksään valtioon verrattuna. Tarkoittiko se, että Puolan jäsenyydelle annetaan erityisasema? Voiko tämän aseman myöntäminen johtaa siihen, että Puolaan suhtaudutaan joustavammin kuin muihin yhteisöön liittyviin valtoihin, jos toimitaan yhteisön säännöksien vastaisesti?

5. Arvioidaanko Puolaa samoilla kriteereillä kuin muita uusia jäsenvaltioita, jotka ovat tähän mennessä noudattaneet sitoumuksia paremmin?

6. Minkä perusteella komission jäsen Günter Verheugen katsoo, että Puola noudattaa unioniin 1. toukokuuta 2004 liittyessään täysin EU:n lainsäädäntöä? Mitä takeita on siitä, että tämä toteutuu määräajassa? Mihin toimiin komissio ryhtyy estääkseen korruptioon palaamisen 1. toukokuuta 2004 jälkeen?

Günter Verheugenin komission puolesta antama vastaus

(19. kesäkuuta 2003)

Komissio seuraa tiiviisti Puolan liittymisneuvotteluissa tekemien sitoumusten toteuttamista. Tämä koskee audiovisuaalialan lakiin tehtävää muutosta, johon parlamentin jäsen ensimmäisessä kysymyksessään viittaa, ja kaikkia muitakin Puolan kanssa käytävien neuvottelujen aiheena olevia alueita.

Komissio ei kuitenkaan voi arvostella ”Rywin-gate”-korruptiotapausta, johon kolmessa ensimmäisessä kysymyksessä viitataan. Puolan oikeusviranomaiset tutkivat parhaillaan tapausta tiiviisti. Yleinen syyttäjä on saanut työnsä päätökseen, ja hänen odotetaan toimittavan tuloksensa asiaankuuluvalle tuomioistuimelle muutaman päivän kuluessa. Sillä aikaa Puolan parlamentin erityistutkimuskomitea jatkaa tapauksen tutkimista. Komissio voi vain pahoitella, että lahjontayrityksiä on voitu tehdä tällaisessa mittakaavassa, mutta se toteaa myös, että Puolan viranomaiset käsittelevät tapausta tällä hetkellä avoimesti ja päättäväisesti.

Kysymyksiin 4 ja 5 liittyen komissio haluaa korostaa, että liittymisneuvotteluja on käyty kymmenen ehdokasvaltion kanssa ja niiden tekemien sitoumusten toteutumista on seurattu ja seurataan täysin puolueettomasti mitään ehdokasvaltiota suosimatta. Seurantaprosessiin on neuvottelujen aikana sovellettu ja sovelletaan edelleenkin samoja arvosteluperusteita.

Viimeiseen kysymykseen voidaan vastata, että komissio totesi lokakuussa 2002 antamassaan määräaikais-kertomuksessa Puolan edistymisestä liittymisvalmisteluissa (1) Puolan täyttävän vuodesta 2004 lähtien kaikki kolme liittymisen perustetta (politiikkaan, talouteen ja yhteisön säännöstöön liittyvät). Jäsenvaltiot totesivat, että laajentuminen toteutuu 1. toukokuuta 2004. Kuten edellä selostettiin, komissio seuraa tiiviisti kaikkien ehdokasvaltioiden edistymistä. Kokonaisvaltainen seurantakertomus, jossa esitellään seurantaprosessin tulokset, luovutetaan parlamentille ja neuvostolle ja julkaistaan vuoden 2003 marraskuun alussa. Kyseisen kertomuksen perusteella komissio voi tarpeen mukaan harkita suojalausekkeita tietyillä erityisalueilla.

(1) http://europa.eu.int/comm/enlargement/report2002/pl_en.pdf